Henriette Kjær (KF), 2000-10-26:
Jeg vil starte med at sige, at i Det Konservative Folkeparti - og det er hele gruppen - er vi glade for, at det her forslag endelig er kommet.
Vi mener, det er på tide, der bliver sat en stopper for, at børn kan ryge i skolegården, og at mindre børn i daginstitutionerne udsættes for passiv rygning og i øvrigt kan se de voksne i daginstitutionen gå rundt med en cigaret i munden.
De fleste børn er jo heldigvis glade for de voksne, der er det sted, hvor de nu bliver passet, og de har dem også nogle gange lidt som forbilleder.
Derfor synes vi, det er meget uheldigt, hvis børnene dermed tror, at det er sejt at ryge og det i øvrigt er noget, der hænger sammen med voksenlivet.
Der hersker ingen tvivl om, at passiv rygning er skadelig.
I hvert fald er det meget veldokumenteret i forhold
til spædbørn, hvor man mener, at det har en direkte sammenhæng med vuggedød.
Vi synes derfor, at det er helt utilstedeligt, at det i dag er tilladt at ryge f.eks. i en vuggestue.
Men når vi snakker om rygning i børnehaver, folkeskoler osv., så har det utrolig meget at sige, om man som barn identificerer sig med dem, der ryger.
Hvis man selv er en lille pige f.eks. i 4. klasse, der synes, at pigerne fra 7. klasse er enormt seje - de går i noget flot tøj og er begyndt at have kærester og alt, hvad man nu har i den alder - så kan den lille pige jo godt få den idé, at en del af det at blive større også indebærer, at man ryger, for det er jo sejt.
Derfor synes jeg, det er meget afgørende, at man sikrer sig, at der ikke ryges på skolen.
Men jeg må så også sige, at jeg selv blev lettere chokeret en dag, hvor min ældste søn, der sidste år var 3 år, kom hjem fra børnehave med en pind i munden.
Og så sagde jeg: Hvorfor har du en pind i munden?
Det er, fordi jeg ryger, siger han så, for det gør Poul Erik, og Poul Erik var hans yndlingspædagog henne i børnehaven.
Og når han røg, jamen så var det noget, som man burde gøre, syntes han.
Det siger mig altså lidt om, hvordan andre menneskers rygning påvirker især børn og unge.
Så jeg ønsker det simpelt hen forbudt, lige præcis som det er forbudt for de unge mennesker og børnene at stå og drikke guldbajere i skolegården.
Det hører ingen steder hjemme.
Med hensyn til de voksne vil jeg mene, at man burde bede dem stoppe, når de var på arbejde, men jeg ved godt, at det ville være umuligt.
Så en løsning med, at der kun må ryges i et bestemt aflukket rygerum, ser jeg som en udmærket løsning.
Det er mit indtryk, at de voksne rygere trods alt tager hensyn og ikke ryger indendørs og selvfølgelig sørger for, at der tages hensyn til børnene.
Derfor er jeg ikke så bange for det, der beskrives i bemærkningerne om, at passiv rygning gør børnene mere følsomme over for bakterier, og at når børnene udsættes for passiv rygning, så har de to til fire gange større risiko for at få luftvejssygdomme i forhold til børn, der ikke udsættes for passiv rygning set i sammenhæng med deres færden i skoler og daginstitutioner.
Men det er en meget vigtig pointe at få med, når man ser på, hvad børnene udsættes for hjemme.
Her synes jeg virkelig, der er brug for ikke et forbud, men for god information til forældrene.
Men det hører ikke hjemme i det her lovforslag. Men det korte af det lange er, at Det Konservative Folkeparti støtter forslaget, og vi synes, det er godt, at det er kommet.
Vi håber også, at det vil blive modtaget konstruktivt i kommunerne, så der ikke bliver behov for sanktioner.